
LIETUVOS RESPUBLIKOS SEIMO
PETICIJŲ KOMISIJA
IŠVADA
DĖL PETICIJOJE PATEIKTO SIŪLYMO NETENKINIMO
2026 m. balandžio 8 d. Nr. 250-I-10
Vilnius

Lietuvos Respublikos Seimo Peticijų komisija (toliau – Komisija) 2026 m. balandžio 8 d. posėdyje išnagrinėjo pareiškėjo peticiją, kurioje pateiktas siūlymas dėl Lietuvos Respublikos užimtumo įstatymo 481 straipsnio nuostatų pakeitimo (toliau − Peticija) ir, atsižvelgusi į Lietuvos Respublikos teisingumo ministerijos, Lietuvos Respublikos socialinės apsaugos ir darbo ministerijos bei Lietuvos Respublikos Ekonomikos ir inovacijų ministerijos (toliau − EIMIN) nuomones dėl peticijoje pateikto siūlymo, priėmė sprendimą teikti Seimui išvadą netenkinti šio siūlymo. 
Peticijoje pateiktas pareiškėjo siūlymas yra susijęs su Lietuvos Respublikos užimtumo įstatymo (toliau – Įstatymas) 481 straipsnio nuostatomis, t. y. su atvykimo išmokos mokėjimu iš užsienio pritrauktiems darbuotojams, kurios, anot pareiškėjo, yra diskriminuojančios, kadangi Ukrainos Respublikos piliečiams yra taikomi mažesni reikalavimai nei Lietuvos Respublikos piliečiams. 
Lietuvos Respublikos Konstitucinis Teismas 2003 m. liepos 4 d. nutarime yra nurodęs, kad „Konstitucijos 29  straipsnio 1  dalyje yra įtvirtinta formali visų asmenų lygybė, šio straipsnio 2 dalyje įtvirtintas asmenų nediskriminavimo ir privilegijų neteikimo principas. Konstitucinis asmenų lygybės įstatymui principas reiškia žmogaus prigimtinę teisę būti traktuojamam vienodai su kitais. Konstitucinis Teismas savo nutarimuose ne kartą yra konstatavęs, kad šio principo turi būti laikomasi ir leidžiant įstatymus, ir juos taikant. Nurodytas principas įpareigoja vienodus faktus vertinti vienodai ir draudžia iš esmės tokius pat faktus savavališkai vertinti skirtingai. Pažymėtina ir tai, kad, kita vertus, konstitucinis asmenų lygybės įstatymui principas nepaneigia to, kad įstatyme gali būti nustatytas nevienodas teisinis reguliavimas tam tikrų asmenų kategorijų, esančių skirtingose padėtyse, atžvilgiu. Socialinio gyvenimo įvairovė gali lemti teisinio reguliavimo būdą ir turinį“; „diskriminacija ar privilegijomis nelaikytinas toks diferencijuotas teisinis reguliavimas, kai jis taikomas tam tikroms vienodais požymiais pasižyminčioms asmenų grupėms, jeigu taip siekiama pozityvių, visuomeniškai reikšmingų tikslų. Konstitucinio Teismo 1995 m. sausio 24 d. išvadoje pažymėta, kad vadinamoji „pozityvi diskriminacija“ negali būti traktuojama kaip privilegijų teikimas. Diskriminaciniams ribojimams nepriskiriami ir specialūs reikalavimai arba tam tikros sąlygos, kai jų nustatymas būna susijęs su reguliuojamų santykių ypatumais“. O 2012 m. vasario 6 d. nutarime Konstitucinis Teismas yra nurodęs, kad „vertinant, ar pagrįstai yra nustatytas skirtingas reguliavimas, būtina atsižvelgti į konkrečias teisines aplinkybes; pirmiausia turi būti įvertinti asmenų ir objektų, kuriems taikomas skirtingas teisinis reguliavimas, teisinės padėties skirtumai“. Taigi sprendžiant, ar Užimtumo įstatymo 481 straipsnis nepažeidžia asmenų lygybės principo, jo nuostatos turėtų būti vertinamos per paminėtą Konstitucinio Teismo doktriną. Vertinant šį klausimą, be kitų aplinkybių, turėtų būti įvertinamos ir aplinkybė bei priežastys, lėmusios, kad Lietuvos Respublikos Vyriausybės  2022 m. kovo 16 d. nutarimu Nr. 224 „Dėl laikinosios apsaugos Lietuvos Respublikoje užsieniečiams suteikimo“ (toliau – Nutarimas) nuo 2022 m. kovo 4 d. atitinkamus požymius atitinkantiems Ukrainos piliečiams yra suteikta laikinoji apsauga Lietuvos Respublikoje. Papildomai atkreipiamas dėmesys, kad Nutarimu Ukrainos Respublikos piliečiams laikinoji apsauga Lietuvos Respublikoje suteikta terminuotai (iki 2027 m. kovo 4 d.).
Siekiant pritraukti išvykusius aukštos kvalifikacijos Lietuvos Respublikos piliečius ir aukštos kvalifikacijos užsieniečius, paskatinti užsienio investuotojus perkelti savo gamybinę arba paslaugų veiklą į Lietuvą, sumažinant darbuotojui tenkančias atvykimo išlaidas, o darbdaviui – aukštos kvalifikacijos darbuotojo paieškos išlaidas, Įstatymo 481 ir 482 straipsniuose įtvirtinta priemonė – atvykimo išmokos iš užsienio pritrauktiems darbuotojams ir darbdaviams, pritraukusiems darbuotoją iš užsienio (toliau – atvykimo išmokos),  Minėtame Įstatyme nustatyta, kad atvykimo išmokas gali gauti darbuotojai, turintys profesiją pagal Lietuvos Respublikos ekonomikos ir inovacijų ministro tvirtinamą Aukštą pridėtinę vertę kuriančių profesijų, kurių darbuotojų trūksta Lietuvos Respublikoje, sąrašą, ir, kad atvykimo išmoka bus taikoma gyventojams, kurie nebuvo nuolatiniais Lietuvos gyventojais paskutinius 5 metus, nepriklausomai nuo asmens pilietybės. 
EIMIN atkreipė dėmesį į tai, kad Įstatyme buvo įtvirtintos nuostatos, siekiančios skirtingų tikslų: 1. pritraukti aukštos kvalifikacijos užsieniečius, susigrąžinti emigravusius Lietuvos Respublikos piliečius ir pritraukti užsienio investuotojus, kurie perkeltų ir savo aukštos kvalifikacijos darbuotojus, kompensuojant jiems dalį persikėlimo ar darbuotojo paieškos išlaidų; 2. Padėti ukrainiečiams, atvykusiems po karinių veiksmų pradžios. Reaguojant į situaciją Ukrainoje, siekiama padėti Ukrainos Respublikos piliečiams, pasitraukusiems iš Ukrainos dėl Rusijos Federacijos karinių veiksmų, įstatymo projekte numatant lengvesnes sąlygas atvykimo išmoką gauti Ukrainos Respublikos piliečiams, atvykusiems į Lietuvą po karinių veiksmų Ukrainoje pradžios ir įsidarbinusiems Lietuvoje. 
Pažymėtina, kad nustatant lengvatines sąlygas Įstatyme buvo siekiama padėti  Ukrainos piliečiams, pasitraukusiems iš Ukrainos dėl Rusijos Federacijos karinių veiksmų po 2022 m. vasario 24 d. ir įsidarbinusiems Lietuvos Respublikoje bei aiškiai nurodyta sąlyga, kad ši išmoka bus skiriama ir išmokama laikinai – kol išliks susidariusi karo veiksmų Ukrainoje situacija ir migracijos dėl karinių veiksmų toje šalyje srautas. Pasikeitus šiai sąlygai ir pasibaigus karo veiksmams Ukrainoje, Įstatymo 481 straipsnio 2 dalies nuostatos bus peržiūrimos ir keičiamos. EIMIN nurodė, kad Ukrainos Respublikos piliečiai (iš Ukrainos atvykę dirbti į Lietuvą iki 2022 m. vasario 24 d.) išmokas gauna tokiomis pačiomis sąlygomis kaip ir kiti išmokų gavėjai: 2024 m. iš 15 Ukrainos Respublikos piliečių, gavusių išmokas, išimtis buvo pritaikyta 11 asmenų, 2025 m. iš 6 ukrainiečių, gavusių išmokas, išimtis pritaikyta 3 Ukrainos Respublikos piliečiams (pagal profesijas – operatorius, buhalteris, medicinos gydytojas). 
[bookmark: _GoBack]Įvertinus pareiškėjo peticijoje pateikto siūlymo turinį ir atsižvelgiant į Konstitucinio Teismo oficialiąją doktriną bei galiojantį teisinį reguliavimą, Komisija mano, kad pareiškėjo peticijoje pateikti argumentai nepagrindžia Įstatymo pakeitimo būtinumo.
Vadovaujantis Lietuvos Respublikos peticijų konstitucinio įstatymo 18 straipsnio 4 dalies 2 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo IV (pavasario) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2026 m. balandžio 8 d. išvados Nr. 250-I-10“ projektą.

